Tatoeba sentences — language code: epo
Li devas vizitadi kaj konsoladi malsanulojn, zorgante, ke neniu mortu sen komunio, kaj raportadi al la ŝipestro pri ilia stato.
Li komisiu al ĉiu el siaj lernantoj po kelkaj malsanuloj, por pli bona flegado, ankaŭ li mem vizitadu la malsanulojn kiel eble plej ofte.
Se iu grave ekmalsaniĝos, do la kuracisto informu pri tio la pastron, por ke li povu ĝustatempe komunii la malsanulon, laŭ kristana rito.
Estas malpermesite al kuracisto preni ajnan pagon de malsanaj aŭ vunditaj matrosoj kaj soldatoj, je redono de ĉio prenita, kaj je senigo de la salajro.
Antaŭ ol la ŝipo eliros el la haveno, li pririgardu la rudron, por certiĝi, ke ĝi bonordas.
Malkovrinte subakvan rokon aŭ malprofundaĵon, ĝis tiam nekonatan, li devas ĝin surmapigi.
Li devas, reveninte el vojaĝo, prezenti sian ĵurnalon al la ĉefnavigisto, por ke ĝi estu esplorita de konsiliĝo, kies anoj estu altrangaj oficiroj kaj profesoro de matematiko.
Kvartirmastroj responsas pri pureco surŝipe, kaj devas esti ekzemplo de laboremo, por ke iliaj matrosoj laboru diligente.
Kvartirmastro, al kiu oni komisiis boaton, devas, aldone al ceteraj siaj devoj, zorgi pri la boato kaj ties ekipaĵo, kaj garantii, ke la remistoj estu lertaj, kaj ke albordiĝinte, ili ne deiru disde la boato.
Krom tio, ili devas garantii, ke nenio el la ŝipa ekipaĵo, armilaro, provianto kaj ceteraj aĵoj, estu forveturigita de sur la ŝipo, sen ordono de la ŝipestro.
Krom tio, ili devas garantii, ke la matrosoj ĉiam estu vestitaj bonorde, kaj ke malsekiĝintaj vestaĵoj estu senkprokraste sekigitaj, por ke ne okazu malsano, nek la vestaĵoj eluziĝu antaŭtempe.
Barelisto devas havi bonajn ilojn, rezervajn barelbendojn, najlojn kaj ceteron necesan por teni barelojn kaj sitelojn, pri kiuj li responsas, bonordaj, krome, ĉiujn barelojn rompitajn li devas nepre redoni en la deponejon, kun sia subskribo.
Kalfatristo devas ĉeesti ekipadon de sia ŝipo por certiĝi, ke la ŝipo estas sendifekta kaj ne likas pro neplene enbatita lignonajlo aŭ najlo, aŭ pro ia alia truo.
Dum vojaĝo li devas ĉiutage kontroli, ke la paffenestroj estu hermete fermitaj.
Dum batalo li estu en la ŝipkelo, kune kun ĉarpentisto, tenante plumbajn platojn kaj ceterajn necesaĵojn prete.
Krom tio, li devas laŭbezone malsuprenigi sin eksteren de la ŝipo, por kalfatri likojn.
Antaŭ ol ricevi velojn surŝipe, velisto devas certiĝi, ke ili taŭgas laŭ sia formo kaj amplekso, kaj estas sufiĉe fortikaj, krom tio, li devas diligente ilin riparadi dum vojaĝo.
Se senrangulo minacos, batos aŭ insultos suboficiron, aŭ malobeos lian ordonon, rilatan al servo al la Reĝa Moŝto, do li estu aŭ senigita je vivo, se li faris tion dum kampanjo kontraŭ malamikoj, aŭ kruele skurĝita ĉe masto, se la delikto okazis ekster supremenciita cirkonstancaro.
Krom tio, ĉiu subalternulo devas strikte deteni sin de maldeca diskutado pri ordonoj de sia superulo, sed se iu faros kontraŭe, des pli dum preparado al batalo aŭ urĝa laboro, do, nelonge post la urĝaĵo, tiu arogantulo estu malhonorita, se li estas oficiro, aŭ korpe punita, se li estas senrangulo.